የባሎን ድ ኦር- አዲስና ነባር ንጉሶች ፍጥጫ
በእግር ኳስ ስፖርት ዝናን ያተረፉ እንዲሁም በዓመቱ በተሻለ ብቃት ማንጸባረቅ የቻሉ ኮከቦች ክብር የሚያገኙበት ስነ-ስርዓት ነው፤ የፓሪሱ ባሎን ድ ኦር። ይህ ሽልማት እአአ 1956 በፈረንሳዩ የእግር ኳስ መጽሄት የዓመቱን ምርጥ እግር ኳስ ተጫዋች በመምረጥ ነበር የተጀመረው። እአአ ከ2010- 2015 ድረስም ከፊፋ ጋር በመሆን ስነ-ስርዓቱ ሲካሄድ ቢቆይም ፊፋ በድጋሚ ለብቻው የዓመቱ ምርጥ ተጫዋች ምርጫን ወደ ማድረጉ ተመልሷል። ባሎን ድ ኦር በተለመደው መልኩ በየዓመቱ ብልጫ ያላቸውን ተጫዋቾች በማጨት ለሽልማት እያበቃቸው ይገኛል። ዘንድሮም ለዚህ ሽልማት ብቁ ይሆናሉ በሚል የመጀመሪያዎቹን 30 እጩዎች አሳውቋል። ከዝርዝሩ መካከልም ግማሽ የሚሆኑት የእንግሊዝ ፕሪምየር ሊግ ተጫዋቾች መሆናቸውን ቢቢሲ በድረገጹ አስነብቧል። የቻምፒዮንስ ሊጉ አሸናፊ የሆነው ሊቨርፑል እንደ ክለብ በርካታ እጩዎችን በማስመረጥ ቀዳሚው ሲሆን፤ የፕሪምየር ሊጉ ዋንጫ ባለቤት ማንቸስተር ሲቲ ሁለተኛው ክለብ ነው። የሊጉን ዋንጫ
ባያነሱም ድንቅ አቋማቸውን
በማሳየት፣ ባለ ትልቁን
ጆሮ ዋንጫ በማሳካትና
በሊጉ ያላቸውን
ክብረወሰን በማጠናከር የቀያዮቹ ተጫዋቾች፤ ቨርጅል ቫን ዳይክ፣ ሮቤርቶ ፈርሚኒሆ፣ አሊሰን ቤከር፣ ጆርጂኒዮ ዋይናልደም፣ ትሬንት አሊክሳንደር አርኖልድ፣ ሳዲዮ ማኔ እና ሞሃመድ ሳላህ በዝርዝሩ ተካተዋል። ውሃ ሰማያዊዎቹ በበኩላቸው በርናርዶ ሲልቫ፣ ሰርጂዮ አጉዌሮ፣ ሪያድ ማህሬዝ፣ ኬቨን ደ ብሩይነ እና ራሂም ስተርሊንግን አስመርጠዋል። ባርሴሎና አራት ተጫዋቾቹ በእጩነት ሲቀርቡ፤ ቶትንሃም፣ ጁቬንቱስ፣ ሪያል ማድሪድ፣ አያክስ እና ፒኤስጂ ሁለት ሁለት ተጫዋቾቻቸው በዝርዝሩ ተካተዋል። አርሰናል፣ ባየር ሙኒክ፣ ናፖሊ እና አትሌቲኮ ማድሪድ ደግሞ በአንድ አንድ ተጫዋቾች ተወክለዋል። አርጀንቲናዊው ምትሃተኛ ሊዮኔል ሚሲና ፖርቹጋላዊው ኮከብ ክርስቲያኖ ሮናልዶ ባለፉት አስራ አምስት ዓመታት በመፈራረቅ ይህን ክብር መጎናፀፍ ችለዋል። ዘንድሮ ይህ ሽልማት ለአዲስ ተጫዋች ወይስ ከሁለቱ ታሪካዊ ኮከቦች ለአንዱ ይደርሳል? የሚለውም ከአንድ ወር በኋላ በፓሪስ በሚኖረው መርሃ ግብር ይፋ የሚደረግ ይሆናል። ባለፉት በርካታ ዓመታት የቻምፒዮንስ ሊጉን ዋንጫ ያነሱ ኮከቦች የአውሮፓ፣የፊፋና የባሎን ድኦር ሽልማቶችን የማንሳት ሰፊ እድል እንዳላቸው ታይቷል። ይህም ከወራት በፊት የአውሮፓ ኮከብ ተብሎ የተመረጠው ቨርጅል ቫንዳይክ የዘንድሮውን የባሎን ድኦር ሽልማት የማሸነፍ የተሻለ እድል እንደሚኖረው ብዙዎች ግምታቸውን አስቀምጠዋል። ክሮሺያዊው የሪያል ማድሪድ ተጫዋች ሉካ ሞድሪች ያለፈውን ዓመት ክብር ማግኘቱ የሚታወስ ነው። አዲስ ዘመን ጥቅምት 12/2012 ብርሃን ፈይሳ